钦定古今图书集成/理学汇编/文学典/第238卷 > 《郑樵通志》 > 《琴操五十七曲》〈九引 十二操三十六杂曲〉
## 钦定古今图书集成/理学汇编/文学典/第238卷 > 《郑樵通志》 > 《琴操五十七曲》〈九引 十二操三十六杂曲〉

《思归引》　亦曰《离拘操》。旧说卫贤女之所作也。邵王
闻其贤而聘之，未至而王死。太子留之不听，拘于深
宫，思归不得，援琴而歌，曲终乃缢。初但有声，至晋石
崇始作辞，但述其思归河阳所居而已。刘孝威“胡地
凭良马”，亦只言思归之状。

《走马引》，　樗里牧恭所造也。为父报仇，杀人而藏山
谷中。有天马夜降，鸣于其室，闻而惊，以为吏，追己奔
逃入川泽中，援琴而弹之，作天马之声，命之曰《走马
引》。又张敞为京兆尹，无威仪。时罢朝会，走马章台街，
时人鄙笑之，有“杀君马者路傍儿”之语。故张率诗曰：
“吾畏路傍儿。”

《霹雳引》，　亦曰《吟白虎》，亦曰《舞元鹤》，楚商梁所作。商
梁出游九皋之泽，遇风雷霹雳，惧而归，作此引。又晋
平公召师旷，援琴而鼓《清征》，一奏有元鹤二八来集，
再奏而列，三奏延颈而鸣，舒翼而舞。所谓“舞元鹤”者，
盖本于此。往往其音不殊，故合为一。不然，则本舞元
鹤之声而为《霹雳引》。

《烈女引》　亦曰“操”，楚樊姬作也。

《伯妃引》，　鲁伯妃作　　；《琴引》，　秦时屠高门作；
《楚引》，　亦曰《龙丘引》，楚龙丘子高作。

《贞女引》　鲁女所作。

《箜篌引》，　亦曰《公无渡河》，亦曰《箜篌谣》，朝鲜津卒霍
里子高妻丽玉所作。子高晨起刺船，见一白首狂夫，
被发携壶，乱流而渡。其妻随呼，止之不及，遂援箜篌
而鼓之，歌曰：“公无渡河，公终渡河。公堕而死，当奈公
何？”声音凄怆，曲终，亦投河而死。子高还以其声语丽
玉，玉伤之。乃引箜篌写其声，闻者莫不堕泪。丽玉以
其声传邻女丽容，名曰箜篌。引旧史称“汉武帝灭南
粤，祠太乙后土，令乐人侯晖依琴造坎。侯坎者，声也，
侯者，工人姓也。”后语讹“坎”为“空。”然以臣所见，今大乐
有箜篌器，何得如此说。